b'\n_START_ARTICLE_\nSponsonas\n_START_PARAGRAPH_\nSponsonas\xc2\xa0\xe2\x80\x93 ky\xc5\xa1ulio pavidalo laivo, orlaivio ar tanko borto dalis, kurioje da\xc5\xbeniausiai \xc4\xaftaisyta tam tikra \xc4\xafranga (pvz., patrankos ar kulkosvaid\xc5\xbeiai ir kt.). Ties vaterlinija esantys sponsonai didina laivo pl\xc5\xabdrum\xc4\x85, hidrocikl\xc5\xb3 ir kanoj\xc5\xb3 sponsonai ma\xc5\xbeina galimyb\xc4\x99 apsiversti.\n_START_SECTION_\nLaivai\n_START_PARAGRAPH_\nSponsonai buvo b\xc5\xabdingi ikidrednoutiniams \xc5\xa1arvuotlaiviams. XX a. sponsonai b\xc5\xabdavo \xc4\xafrengiami l\xc4\x97ktuvne\xc5\xa1iuose, o sponsonuose \xc4\xafrengiamos zenitin\xc4\x97s patrankos._NEWLINE_Stabilizavimo sponsonai laivuose reti, naudojami re\xc4\x8diau negu autrigeriai ar dvifubi korpusai (katamaranuose), nes j\xc5\xb3 stabilizuojanti geba gerokai prastesn\xc4\x97. Ta\xc4\x8diau stabilizavimo sponsonus kartais \xc4\xafrengia modifikuojant senus laivus.\n_START_SECTION_\nTankai\n_START_PARAGRAPH_\nSponsonai buvo b\xc5\xabdingi ankstyviesiems tankams. Tank\xc5\xb3 sponsonuose b\xc5\xabdavo \xc4\xaftaisomos tanko patrankos ir/ar kulkosvaid\xc5\xbeiai. Tokius sponsonus tur\xc4\x97jo brit\xc5\xb3 tankai Mk. I\xc2\xa0\xe2\x80\x93 Mk. VIII ir amerikie\xc4\x8di\xc5\xb3 \xd0\x9c3 Lee.\n_START_SECTION_\nSraigtasparniai\n_START_PARAGRAPH_\nSponsonai da\xc5\xbeni stambiuose sraigtasparniuose, nes sponsono vidinis t\xc5\xabris gali b\xc5\xabti panaudojamas \xc4\xafrengti degal\xc5\xb3 bakams ar va\xc5\xbeiuoklei, kurie tuomet neu\xc5\xbeima vietos fiuzelia\xc5\xbeo viduje. Tokie yra sraigtasparniai Sikorsky S-92 ir Bell 222.\n_START_SECTION_\nSkraidan\xc4\x8dios valtys ir hidrociklai\n_START_PARAGRAPH_\nSponsonus da\xc5\xbenai turi skraidan\xc4\x8dios valtys ir hidrociklai (vandens motociklai). J\xc5\xb3 sponsonai stabdo skersin\xc4\xaf u\xc5\xbepakalin\xc4\x97s hidrociklo (ar l\xc4\x97ktuvo) dalies skersin\xc4\xaf slydim\xc4\x85 (u\xc5\xbene\xc5\xa1im\xc4\x85) pos\xc5\xabkio metu. \xc5\xa0ie sponsonai yra plastiko, stiklaplastikio ir metalo plok\xc5\xa1t\xc4\x97s (kiliai), kurios judant tiesiai b\xc5\xabna vir\xc5\xa1 vandens, bet sukantis, kai hidrociklas pasvyra, plok\xc5\xa1t\xc4\x97 panyra \xc4\xaf vanden\xc4\xaf ir ima stabdyti skersin\xc4\xaf slydim\xc4\x85. Sponsono dydis priklauso nuo laivo dyd\xc5\xbeio. Auk\xc5\xa1tis da\xc5\xbeniausiai b\xc5\xabna 10\xc2\xa0cm, o vidutinis ilgis\xc2\xa0\xe2\x80\x93 40\xe2\x80\x9350\xc2\xa0cm. Da\xc5\xbenai sponsono konstrukcija leid\xc5\xbeia j\xc4\xaf reguliuoti (keisti auk\xc5\xa1t\xc4\xaf ir horizontali\xc4\x85 pad\xc4\x97t\xc4\xaf). Kei\xc4\x8diant auk\xc5\xa1t\xc4\xaf paderinama stabdan\xc4\x8dioji sponsono geba darant pos\xc5\xabk\xc4\xaf, o horizontalusis derinimas leid\xc5\xbeia keisti viet\xc4\x85, kur veikia stabdan\xc4\x8dioji j\xc4\x97ga. Gerai suderintas sponsonas leid\xc5\xbeia \xc5\xbeymiai pagerinti hidrociklo jud\xc4\x97jim\xc4\x85 pos\xc5\xabkiuose.'